Document ID: 32013R1076

KOMISJONI RAKENDUSMÄÄRUS (EL) nr 1076/2013,
31. oktoober 2013,
millega muudetakse määrust (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik) kaasaskantavate muusikariistade ajutise impordi, ekspordi ja reimpordi osas
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 12. oktoobri 1992. aasta määrust (EMÜ) nr 2913/92, millega kehtestatakse ühenduse tolliseadustik, (1) eriti selle artiklit 247,
ning arvestades järgmist:
(1)
Komisjoni määruse (EMÜ) nr 2454/93 (2) I osa VII jaotise 3. peatüki 2. jaos on sätestatud eeskirjad, mis käsitlevad mis tahes muu toimingu abil esitatud deklaratsioone. Kõnealuse määruse artiklite 230, 231 ja 232 kohaselt loetakse teatavad kaupade kategooriad vabasse ringlusse lubamiseks, ekspordiks või ajutiseks impordiks deklareerituks toiminguga, mida loetakse artiklis 233 sätestatud vormides deklaratsiooni esitamiseks.
(2)
Kaasaskantavad muusikariistad, mida reisijad ajutiselt impordivad kavatsusega kasutada neid professionaalsete töövahenditena, tuleb esitada tollile ning need tuleb deklareerida selgesõnaliselt ajutise impordina.
(3)
Hiljutised vahejuhtumid, kus muusikasektori artistid on importimisel rakendatud tollieeskirjade tõttu saanud kahju, on näidanud, et on vaja lihtsustada juurdepääsu ajutise impordi protseduurile, võimaldades selliseid kaasaskantavaid muusikariistu deklareerida muu toimingu abil. Selleks, et vältida niisuguste probleemide esinemist seoses ekspordi ja reimpordiga, peaks selline lihtsustamine hõlmama ka ekspordiks deklareeritud kaasaskantavaid muusikariistu või neid, mis on reimporditud ja vabasse ringlusse lubamiseks deklareeritud kui reisijate poolt tagasi toodud kaup.
(4)
Seepärast tuleks määrust (EMÜ) nr 2454/93 vastavalt muuta.
(5)
Käesoleva määrusega ette nähtud meetmed on kooskõlas tolliseadustiku komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EMÜ) nr 2454/93 muudetakse järgmiselt.
1)
Artiklile 230 lisatakse punkt e:
„e)
reisijate poolt imporditud kaasaskantavad muusikariistad, mis vabastatakse tollimaksust tagasitoodud kaubana.”
2)
Artiklile 231 lisatakse punkt e:
„e)
reisijate kaasaskantavad muusikariistad.”
3)
Artikli 232 lõikele 1 lisatakse punkt d:
„d)
artikli 569 lõikes 1a viidatud kaasaskantavatele muusikariistadele.”
4)
Artiklisse 569 lisatakse lõige 1a:
„1a. Täielik imporditollimaksudest vabastus antakse kaasaskantavatele muusikariistadele, mis on artikli 236 punktis A defineeritud reisija poolt ajutiselt imporditud kavatsusega kasutada neid erialaste töövahenditena.”
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 31. oktoober 2013

Labels: 3
1